Komisijos reglamentas (EB) Nr. 629/97
1997 m. balandžio 10 d.
trečią kartą iš dalies keičiantis Reglamentą (EB) Nr. 785/95, nustatantį Tarybos reglamento (EB) Nr. 603/95 dėl bendro sausųjų pašarų rinkos organizavimo taikymo išsamias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. vasario 21 d. Tarybos reglamentą (EB) Nr. 603/95 dėl bendro sausųjų pašarų rinkos organizavimo [1] su paskutiniais pakeitimais, padarytais Reglamentu (EB) Nr. 1347/95 [2], ypač į jo 18 straipsnį,
kadangi patirtis parodė, kad, kai valstybės narės pateikia Komisijai galutinius duomenis apie sausųjų pašarų kiekį, kuriam prašoma skirti paramą, viena arba daugiau valstybių narių gali pateikti klaidingus skaičius, o vėliau norėti juos pataisyti; kadangi tai gali turėti poveikio Komisijos darbuotojų apskaičiuojamos paramos normai; kadangi dėl to reikėtų nustatyti tokiu atveju taikytiną tvarką ir taip išvengti minėtos problemos;
kadangi kai kurios valstybės narės gali naudotis kompiuterine tam tikrų operacijų valdymo sistema, kurios pranašumas - galimybė sutaupyti laiką ir pinigus; kadangi turėtų būti leidžiama tam tikromis sąlygomis taikyti minėtą tvarką;
kadangi tuo atveju reikėtų iš dalies pakeisti Komisijos reglamentą (EB) Nr. 785/95 [3] su paskutiniais pakeitimais, padarytais Reglamentu (EB) Nr. 620/96 [4];
kadangi šiame reglamente numatytos priemonės atitinka Sausųjų pašarų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 785/95 iš dalies keičiamas taip:
1) 6 straipsnis papildomas šia pastraipa:
"4. 3 dalyje minimas likutis apskaičiuojamas remiantis valstybių narių perduotais pranešimais, laikantis 15 straipsnio a punkto antros įtraukos. Jei po vėlesnių patikrinimų viena arba daugiau valstybių narių pateikia antrą, tinkamai pagrįstą pranešimą, pataisantį pirmąjį, į antrąjį pranešimą atsižvelgiama tik tada, jei nepaveikiamas likutis, apskaičiuotas remiantis pirmuoju pranešimu. Sausųjų pašarų kiekis, į kurį negali būti atsižvelgta vykdant pirmiau minėtą pageidavimą, turi būti priskirtas kitiems prekybos metams.";
2) 8 straipsnio 5 dalies pirma pastraipa papildoma taip:
"Minimi dokumentai prireikus gali būti pateikti elektronine forma, jei tokiai perdavimo formai pritaria abi šalys. Tada perdirbimo įmonė laiko dokumentus tradiciniu būdu ir kompetentingos institucijos prašymu visada pateikia jai patikrinti."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. balandžio 10 d.